**מחברת המוות** (ביפנית: **デスノート**, תעתיק: Desu Nōto; באנגלית: **Death Note**) היא מאנגה וסדרת אנימה יפנית מסוגת המותחן הפסיכולוגי, שנכתבה על ידי צוגומי אוֹבה ואוירה על ידי טקֶשי אוֹבָטַה.

הסדרה מספרת על ריוק, שיניגאמי (בתרבות היפנית מהווים כמעיין 'מלאכי מוות') מן המישור העליון אשר מפיל את אחת ממחברות המוות שלו אל תוך העולם האנושי בתקווה להכניס קצת עניין למה שהוא קורא לו "השגרה הרקובה".

המחברת מתגלגלת לידיו של יאגאמי לייט (ביפנית מבוטא ראיטו), תיכוניסט בן 17 המתגורר בטוקיו, גאון אולטימטיבי בעל ראיית-עולם דומה לזו של השיניגאמי אשר המחברת שייכת לו.

לייט מגלה כי למחברת כוח אימתני; אדם אשר שמו יכתב בה יומת בדרך בה יבחר הכותב או בהתקף לב כברירת מחדל. לייט ההמום מן הכוח האלוהי שנפל עליו, מחליט 'לנקות' את העולם מרוע ופושעים ולהפכו למה שהוא רואה כעולם האידיאלי; עולם ללא פשע, או ללא אנשים אשר בעיניו נחשבים ללא נחוצים. לייט מתחיל לרצוח בעילום שם פושעים ביפן וברחבי העולם ע"י התקפי לב. ומכונה על ידי הציבור **קירא** (ביפנית: **キラ**; ההגייה היפנית של המילה האנגלית "killer", שפירושה "רוצח").

אך כשכל כך הרבה פושעים מתים בזמן כה קצר, הרשויות המקומיות ביפן מתחילות לחשוד וממנות את הבלש הבין-לאומי L, אשר פתר את הגדולות שבתעלומות ברחבי העולם, על החקירה.

המאנגה זכתה לפופולריות רבה ולעיבודים בתחומי מדיה שונים: סדרת אנימה, שני סרטי הנפשה, שלושה סרטי לייב אקשן, נובלה ומספר משחקי וידאו. סרט הוליוודי המבוסס על שלושת הכרכים הראשונים של המאנגה בהפקת האחים וורנר יצא בשנת 2017.

עלילה
-----

עלילת המאנגה מתחלקת לשני חלקים. הראשון נמשך בכרכים 1–7 והשני בכרכים 8–12.

### חלק ראשון: קירא נגד L

**ראיטו (לייט) יאגאמי/קירא** הוא תלמיד תיכון מבריק המשועמם מחייו השגרתיים. חייו של ראיטו משתנים כאשר הוא מוצא מחברת מסתורית בשם "מחברת המוות". בהוראות השימוש של מחברת המוות, המפורטות בתוכה, נאמר שאדם ששמו יכתב במחברת – ימות. ראיטו מפקפק באמיתות המחברת וחוקיה ומחליט לבדוק אותם, הוא כותב שם של פושע מקומי שהופיע בחדשות באותו רגע, וכעבור 40 שניות מדווח כי הפושע מת מהתקף לב.

כעבור חמישה ימים פוגש ראיטו ב**ריוק**, אל מוות ובעליה הקודמים של המחברת. ריוק, כמו ראיטו, השתעמם משגרת חייו ומהעולם של אלי המוות, ועל מנת להכניס עניין לחייו, זרק את המחברת לעולם בני האדם. ראיטו, שכבר הספיק להרוג מספר רב של פושעים, מספר לריוק על תוכניותיו להפוך ל"אל של העולם החדש" - הוא מצפה שכאשר פושעים ימשיכו למות, אנשים יבחינו בדפוס מסוים ויכירו במי שעושה זאת כמושיע.

מהר מאוד מספר המיתות הגבוה של פושעים מגיע לתשומת הלב של ארגון האינטרפול שפותחים בחקירה בשיתופו של **L**, בלש מסתורי שזהותו לא ידועה אך הוא עזר לאינטרפול בפתרון חקירות רבות ברחבי העולם, ונחשב כבלש הטוב בעולם. L מסיק מיד שהרוצח הסדרתי, שזכה מהציבור לכינוי קירא (הדרך בה יפנים מבטאים את המילה "Killer", שפירושה רוצח), פועל ביפן. הוא מערים על ראיטו בתחבולה מתוחכמת: הוא שידר משדר מיוחד בו הופיע מתחזה שטען כי הוא הבלש L וכי בכוונתו לתפוס את הרוצח. ראיטו, שצפה במשדר, הרג מיד את המתחזה במחשבה שבכך הוא מעלים מכשול, אך הוא לא ידע שהמשדר שודר רק במחוז קאנטו, ולכן, לאחר שמת המתחזה בשידור חי, מתגלה מיקום ספציפי יותר של הרוצח. מכאן, מתחיל קרב מוחות המתנהל בין ראיטו ו-L, בעוד כל אחד מנסה לגלות את זהותו של השני.

בהמשך, L מסיק שלקירא יש גישה למידע משטרתי ומכניס ליפן 12 סוכני FBI כדי שיעקבו אחר מקורבים לאנשי משטרה. ראיטו, שאביו הוא מפקד המחלקה האחראית על "חקירת קירא", מגלה את זהותו של את הסוכן שעוקב אחריו, **ריי פנבר**, ובעורמה משיג את שמו וגורם ולמותם של כל שנים עשר הסוכנים. במקביל, לאחר ששוטרים רבים פרשו מהחקירה בגלל הפחד שהם או משפחתם יפגעו, נשארים רק חמישה, ו-L מחליט להיפגש איתם לראשונה ולהעביר את חדר החקירה לחדרו שבבית מלון. בהמשך, לאחר שהסיק כי קירא היה תחת מעקבו של ריי פנבר, הוא מתמקד בראיטו כחשוד עיקרי ומחליט לשתול מצלמות בחדרו. על אף ההפתעה מהתקדמות חקירתו של L, מצליח ראיטו להערים על מצלמות האבטחה ומסתיר את הכתיבה במחברת. L, למרות ההתנהגות הנורמלית לעיני המצלמות, ממשיך לחשוד בראיטו, ועל כך מחליט ליצור איתו קשר לראשונה. השניים נפגשים לאחר שראיטו מסיים את בית הספר התיכון ומתחיל את לימודיו באוניברסיטה. להפתעתו, L חושף את עצמו כ-L, וגלוי עמו בנוגע למחשבותיו על היותו החשוד העיקרי, אך למרות זאת, החקירה זקוקה לבחור מבריק כמוהו. במהלך החקירה L מתקרב אל ראיטו ואף מכנה אותו "החבר הראשון שאי פעם היה לי".

בהמשך, **מיסה אמאנה**, סלבריטאית ילדותית ותמימה שבבעלותה מחברת מוות נוספת, שולחת הקלטה בה היא מתחזה לקירא, על מנת לתפוס את תשומת לבו. זאת מכיוון שקירא הרג את רוצח הוריה, ועל כך מיסה מעריצה אותו. מיסה וראיטו נפגשים לבסוף, והיא מספרת לו שהיא עשתה את "עסקת העיניים" - עסקה שעושים עם אל מוות, בה האדם מקבל את היכולת לראות את שמות ותוחלת החיים של אנשים ואל המוות מקבל חצי מתוחלת חייו של האדם – ראיטו מחליט להתקרב למיסה, שמתאהבת בו, מכיוון שהיכולת שלה עשויה לסייע לו. בינתיים, L חושד שההקלטה שנשלחה היא התחזות לקירא ומחליט לעצור את מיסה באשמת "קירא השני", במטרה לחקור אותה על זהותו של קירא האמיתי.

ראיטו מתווה תוכנית פעולה על מנת להרוג את L ולהוציא אותו ואת מיסה נקיים מאשמה. הוא מבקש מ-L להכניס גם אותו למעצר תחת פיקוח כדי להוכיח את חפותו. במהלך המעצר מוותרים ראיטו ומיסה על בעלות מחברות המוות, ובעקבות כך כל זכרונותיהם מהמחברת נמחקים, ושניהם למעשה אינם יודעים שראיטו הוא קירא. ראיטו פעל כך מכיוון שהכיר את דרכי פעולתו של L וידע כי הוא יסתכל היטב על תגובותיהם, לכן, הדרך הבטוחה ביותר לפעול בה הייתה לשכוח את עצם היותו קירא.

כחלק מתוכניתו של ראיטו, **רם**, אלת המוות שהיא גם הבעלים הקודם של המחברת של מיסה, מעבירה את המחברת ל**היגוּצ'י**, אדם תאב בצע שמשתמש במחברת כדי לקדם את החברה **יוֹטסוּבּה**, בה הוא עובד. היגוּצ'י מקבל את המחברת לשימושו האישי בתנאי שימשיך להרוג פושעים, וכך, כאשר פושעים ממשיכים להישפט גם לאחר 50 ימים, נאלץ L לשחרר את ראיטו ומיסה מהמעצר. ראיטו חוזר לצוות החקירה, עדיין ללא זכרונותיו, וביחד הם מגלים שהיגוצ'י הוא בעל הכוח של קירא. התוכנית של ראיטו ממשיכה לעבוד כאשר הם עוצרים את היגוצ'י וזאת לאחר מרדף משטרתי, לאחר מעצרו של היגוצ'י וחיפוש ראיות בזירת המרדף מצאו צוות החקירה את המחברת והביאו אותה לL ולראיטו, כאשר ראיטו נוגע במחברת כל זכרונותיו לגבי היותו קירא האמיתי שבים אליו.

לאחר שחזרו אליו זכרונותיו החל ראיטו את השלב האחרון שבתוכניתו, להרוג את L. הוא נתן למיסה לגעת במחברת, ולאחר שחזרו אליה זכרונותיה ביקש ממנה לשוב ולשפוט פושעים. על אף הבלבול שנוצר בצוות החקירה, שכן מבחינתם קירא כבר נתפס, L נשאר מחושב והסיק שקיימת מחברת נוספת. רם, אלת המוות המלווה את מיסה, התאהבה בה במהלך נוכחותה בעולם בני האדם, ויודעת ש-L הוא בלש מבריק ושזהו רק עניין של זמן עד שיגלה שמיסה היא קירא הנוכחי. לכן, בשביל להציל את מיסה, רם כותבת את שמו של L במחברת האישית שלה ובכך הורגת גם את עצמה, שכן לאלי מוות אסור להשתמש במחברת כדי להציל בני אדם אחרים.

### חלק שני: קירא נגד N

כעבור חמש שנים, **ניר** ו**מלו** – שני ילדים שגודלו בבית יתומים באנגליה שטופחו על ידי L במטרה לגדול ולהפוך ליורשיו - מופיעים במטרה ללכוד את רוצחו של L, קירא. לשניהם הוצע לעבוד יחד בחקירה, אבל מלו, חמום המוח מבין השניים, סירב וירד למחתרת על מנת לעבוד לבדו. ניר עבר לארצות הברית וארגן לבדו את קבוצת חקירה בשם **SPK** שמטרתה למצוא את קירא, וכינה את עצמו N.

בינתיים, ראיטו הצליח להשיג את מטרתו – להפוך ל"אל של העולם החדש". הוא זוכה לתמיכה רבה מהציבור והתקשורת. מדינות העולם מכירות בקירא ובפעולותיו כמוסריות, ורודפיו הוכרזו כפושעים ופועלים כעת במחתרת. ראיטו עצמו עוד מכהן כראש צוות החקירה ביפן ודואג – בהצלחה - שהחקירה לא תתקדם. הצוות למד היטב את מחברת המוות והם אף מרגישים בנוח עם ריוק, שכן ניתן לראות את אל המוות לאחר שבאים במגע עם המחברת.

יום אחד, מדווח שמפקד המשטרה היפנית נחטף בידי מאפיה - אליה הגיע מלו, וכעת הוא עומד בראשה – בארצות הברית. המאפיה משתמשת במפקד לבקשת כופר: הם רוצים את מחברת המוות שברשות צוות החקירה ביפן. לאחר שקירא דואג שהמפקד ימות, חוטפים המאפיה את **סאיו יאגאמי**, אחותו הקטנה של ראיטו, ואביהם יוצא לבצע את העסקה בלוס אנג'לס. בהמשך, מלו מפוצץ את המקום ובורח. אביו של ראיטו נשאר מאחור, פצוע; הוא מת מפצעיו בבית החולים, משוכנע עד הרגע האחרון שבנו אינו קירא.

ניר יוצר כאוס בצוות החקירה היפני לאחר שהוא מספר להם שהסיק ש"L החדש" עשוי להיות קירא. הצוות חושד בלייט, בעיקר מכיוון ששני מוחות גדולים כמו ניר ו-L הגיעו לאותה מסקנה. ראיטו, שמבין שהולכים לעקוב אחריו ואחרי מיסה, פועל בהתאם ומבקש ממיסה – שעד אותה עת פעלה כקירא – לוותר בשנית על בעלות המחברת ולהעביר אותה ל"קירא רביעי". לתפקיד בחר ראיטו ב**טרו מיקאמי**, מעריץ של קירא, בעל השקפה דיכוטומית שכל אדם הוא או "טוב" או "רע", ושעל הרעים למות. ובעוד מיקאמי שופט פושעים, חשדותיהם של צוות החקירה מתחילים לרדת, מכיוון שאינם מוצאים דבר חשוד בהתנהגותם של ראיטו ומיסה.

מיקאמי, מתוקף תפקידו כקירא החדש, מגייס את מגישת החדשות **קיוֹמי טאקאדה** על מנת שתתפקד כדוברת של קירא באמצעי התקשורת. במהלך מפתיע, מופיע מלו וחוטף את קיומי. קיומי, שהחביאה אצלה פיסת נייר ממחברת המוות של מיקאמי, כותבת את שמו של מלו על הפיסה והורגת אותו. לאחר מכן, נאלץ ראיטו לגרום לקיומי להתאבד באמצעות דף מהמחברת שגם הוא החביא אצלו, מכיוון שהיא יודעת את זהותו ועלולה לסבך אותו. לבסוף, קובעים ראיטו וניר להיפגש, כל אחד עם צוות החקירה שלו, בפעם הראשונה. מטרת הפגישה, כביכול, היא לבדוק האם ראיטו הוא קירא או לא. אך לייט תכנן שמיקאמי – בעל "עסקת העיניים" המאפשרת לו לראות את שמותיהם של אנשים - יתחבא בקרבת מקום, ויכתוב את שמו של ניר ואת שמותיהם של שני צוותי החקירה במחברת.

ביום הפגישה, מיקאמי פועל לפי התוכנית, ובעודו מתחבא הוא כותב את שמותיהם של ניר ושל שני הצוותים, אך לאחר 40 שניות, כפי שאמור להיות, אף אחד לא מת. ראיטו מצידו, לא יודע שלמיקאמי יש בעיות עם המחברת, ומודיע לכולם שהוא "ניצח" את ניר. ניר ואנשיו מוצאים את מקום מחבואו של מיקאמי, ומראים לכולם את המחברת – בה כתובים שמות כל הנוכחים מלבד ראיטו – כהוכחה לכך שהוא קירא. ניר מסביר לראיטו, המאוים מהמצב, שהוא החליף את המחברת האמיתית עם מחברת מזויפת, ולכן אף אחד לא נהרג, לאחר שראיטו הבין שהפסיד, דעתו נטרפת עליו והוא מנסה להרוג את ניר אך נורה על ידי מאטסודה שכמעט גורם לשיתוקו, דבר זה גורם למיקאמי שראה בראיטו כאל להתאבד, לאחר מכן בשארית כוחותיו מחליט ראיטו לברוח מהמקום תוך כדי ניצול המהומה שמה, בשלב מסוים מגיע ראיטו למבנה נטוש ויושב בו, ריוק אשר יושב על גג אותו מבנה ולאחר שהבין שראיטו הפסיד מחליט לכתוב את שמו של ראיטו במחברת המוות, והוא מת מהתקף לב.

הדמויות
-------

(מימין למעלה נגד כיוון השעון) ריוק, לייט, מיסה וL.
### דמויות ראשיות

* **ראיטו (לייט) יאגאמי** (ביפנית: 夜神 月) הדמות הראשית במאנגה. ראיטו הוא נער מחונן שאינו מרוצה מהתנהלות העולם בו הוא חי. כאשר הוא מוצא את מחברת המוות, אשר נפלה מהשמיים כשהיה באמצע השיעור, הוא מחליט להרוג בעזרתה פושעים, ולהפוך ל"אל" של עולם חדש ואוטופי שייצור לבדו. בהמשך, הוא מוכר לציבור כ**קירא**, האדם או הישות השופטת פושעים. המאנגה מתחילה כשראיטו בן 17 ועלילתה נמשכת עד מותו בגיל 24. אופיו של ראיטו נבנה סביב האינטליגנציה שלו, יכולת התכנון שלו בשילוב עם מוחו המבריק עוזרים לו להיות כמעט בלתי מנוצח. בסרט האמריקאי שמו שונה ל-**לייט טרנר** אך עם זאת האלטר-אגו שלו נשאר קירא. שמו הפרטי של ראיטו הוא במקור מהמילה "light" באנגלית, אך מאחר שבשפה היפנית אין הבדל בהגיית האותיות ל' ור', שמו נקרא 'לייט' ולא 'ראיטו'. משום כך תרגמו את שמו של ראיטו כ'לייט'. משמעות שמו ה'אלוהי', 'קירא', היא 'רוצח' ביפנית.
* **L** (מבטאים כ"אֶל", ביפנית:エル・ローライト ) נחשב לבלש הטוב בעולם. זהותו לא הייתה ידועה עד שהחל לחקור את "פרשת קירא". L מצטייר מצד אחד כבחור חסר יכולות חברתיות, תחרותי וילדותי שאינו מוכן להפסיד, ומצד שני, כבחור מבריק בעל כישורים פנומנליים להסקת מסקנות, ומוצג כאדם היחיד שיכול להתמודד נגד קירא. מראהו של אל מטעה והוא מאופיין במספר הרגלים משונים. לדוגמה, זלילת מאכלים מתוקים, לבישת אותם פרטי לבוש לאורך כל העלילה, וישיבה כשרגליו על הכיסא. L טוען שכאשר הוא יושב בצורה רגילה, יכולת הסקת המסקנות שלו יורדת ב-40%. לא ידוע דבר על עברו, מלבד שגדל בבית יתומים באנגליה. L חשד שראיטו הוא קירא מתחילת החקירה ועד יום מותו.
* **מיסה אמאנה** (ביפנית: 弥 海砂) דוגמנית יפנית שמעריצה את קירא מכיוון שהרג את רוצח הוריה. בעליה של מחברת מוות נוספת שניתנה לה על ידי השיניגאמי רֵם ויכולת "עיני השיניגאמי" הנותנים לראות שמות ותוחלת החיים של בני אדם מעל ראשם. מיסה מוצגת כבחורה ילדותית ועקשנית, ולאחר שהיא פוגשת בראיטו לראשונה היא מתאהבת בו ומוכנה לעשות הכל על מנת שיהיה מאושר, ללא קשר להיותו קירא. לאורך הסיפור ראיטו משתמש במיסה וביכולת עיני השיניגאמי בשביל להיפטר מאויבים, ראיטו שומר על שליטה על מיסה דרך מניפולציה רגשית כשהוא מעמיד פנים שהוא אוהב אותה. בכרך בונוס שיצא למאנגה, מסופר שמיסה גילתה את מותו של לייט כשנה לאחר מכן, והתאבדה בעקבות זה. בגרסת האנימה הדבר מרומז בסוף הפרק האחרון.
* **מייקל קיל (מֵלוֹ)** (ביפנית: メロ ) נער הגדל בבית יתומים באנגליה בחברת ניר ומאט, וטופח כיורש אפשרי לבלש הטוב בעולם, L. למרות מוחו המבריק, מלו נותן לרגשותיו להשתלט עליו. כך, למשל, מכיוון שלא נחשב לטוב ביותר, אלא דורג כשני לניר – ברח מלו והפך לעבריין, במטרה ללכוד את קירא בכוחות עצמו. מלו לובש בגדים אשר מבטאים את אישיותו המוקצנת, אוהב לאכול שוקולד, ותמיד נראה עם חפיסה ביד. נהרג בידי טאקאדה קיומי שרשמה אותו בדף ממחברת המוות שנתן לה לייט, ולאחר מכן נשרף ביחד איתה ועם כל הבניין בו הייתה המשאית בה הוחזקו שניהם כחלק ממזימתו של ראיטו להשמיד את טאקאדה וכל הוכחה לקשר הקודם שלה עם קירא.
* **נייט ריבר** ("ネイト・リバー" רומאנג'י: "nate river" תעתיק: "Neito Ribā") **"ניר"** ("ニア" רומאנג'י: "near" תעתיק אנגלי: "nia") ניר גדל יחד עם מלוו בפנימיית Wammy House. ניר דומה ל-L באופיו, הוא ילדותי, עקשן וקר רוח ולובש תמיד חולצה לבנה מכופתרת, מכנסיים לבנים וגרביים לבנים. ניר אוהב מאוד צעצועים ומשחקים ומשתמש בהם לחקירה שלו, ועיצב בובות לכל הדמויות בחקירה והציבן על לוח שחמט כדי לפתח את החקירה. ניר לעומת מלו לא התרגש ממותו של L וכשהציעו לו לעבוד עם מלו כדי לתפוס את קירא הוא הסכים במהרה. בין מלו לניר ישנה יריבות מרה אך ניר רוכש כבוד מסוים אל מלו.

* **סוייצ'ירו יאגאמי** - אביהם של ראיטו וסאיו, בעלה של סאצ'יקו ובלש ותיק במשטרה היפנית. פעולותיו של קירא מטרידות אותו והוא חובר לצוות החקירה המצומצם בו שותף L כדי לתפוס את קירא תוך סיכון חייו שלו. כדי שיהיה לצוות החקירה של קירא איום כלשהו על מלו, התנדב לעשות את עסק עיניי השינאגמי כדי שיוכלו לאיים על מלו שאם לא יפעל כמתוכנן בעת החלפת המחברת בסאיו השבויה, יוכל יאגאמי לכתוב את שמו במחברת אותה נושא, מאחר שעסקת עיניי השינגאמי מאפשרת לאדם לגלות את שמו ואת יום מותו של אדם בו בוחר להביט. נפצע אנושות בפיצוץ שנגרם בידי מלו במהלך המרדף שהתרחש לאחר החלפת השבויים, ולאחר מכן מת מפצעיו בבית החולים. מת במחשבה שראיטו בנו אינו קירא, מאחר שאם היה קירא באותו הזמן, לא היה מצליח סוייצ'ירו לראות את תאריך מותו של לייט, מאחר שגם אנשים שעשו את עסקת עיני השינאגמי לא יוכלו לראות את תאריך מותם של משתמשי מחברת אחרים.
* **מאטסודה טווטה** - השוטר הצעיר ביותר בצוות החקירה, אך מאמין שהצדק חייב להיעשות ותורם כל שביכולתו למאמצים במרדף אחר קירא. מאטסודה מספק אתנחתות קומיות עקב השלומיאליות שבאישיותו, וכונה גם על ידי L כבעל התנהגות טיפשית. אך חלק ממעשיו תורמים להתפתחות המשך החקירה. בסוף הסדרה, מאטסודה הוא מי שמונע ברגע האחרון מראיטו לרצוח את ניר בעזרת הדף החבוי שלו בשעון היד בכך שיורה בידו, ולאחר מכן, כשראיטו מנסה שוב להרוג את הנוכחים בחדר בעזרת דמו, יורה מאטסודה בראיטו עוד 2 פעמים. אף על פי שהתגלותו של ראיטו כקירא זעזעה את מאטסודה, שסגד לאביו של ראיטו ואימץ את עקרונות צדקו, בחר ביחד עם אייזווה, מוגי ואישדה, חברי 'חקירת קירא' לשעבר, להמשיך ולרדוף אחרי לייט הגוסס.
* **טרו מיקאמי** - מכונה X קירא. עובד כקטגור. ביצע את עסקת עיני השינגאמי עם ריוק. הוא חכם מספיק כדי להבין את דרך המחשבה של ראיטו, אך עם זאת הוא לא מבין את ראיטו לגמרי. מיקאמי היה ילד שתמיד נהגו להציק לו. כמו ראיטו, גם הוא רצה ליצור אוטופיה בעולם ולהעלים את הרוע ממנו. הוא החל ליישם את זה כשהיה בן 14 והגן על החלשים מבריונים. כשמיקאמי שמע על קירא הוא חשב שהתפילות הרבות שלו סוף סוף נענו. הוא הגיע לכל אספת מאמינים של קירא, שם לייט שם לב אליו ונתן לו את המחברת כדי שיישתמש בה ויעזור לו ליישם את תוכניותיו. מיקאמי דומה למיסה בכך שהוא משועבד ללייט, אך ההבדל הוא שמיקאמי פועל לעיתים על סמך דעתו. בסוף הסדרה התאבד מיקאמי לאחר שחזה במפלתו של האדם אשר החשיב בעיניו כ'אל', ראיטו יאגאמי.
* **טאקאדה קיומי** - קיומי היא בחורה בגילו של ראיטו. הופיעה לראשונה באנימה כאשר ראיטו הזמין אותה לצאת איתו ודיבר איתה באוניברסיטה. קיומי הופיעה שוב בחלק השני בתור מגישת חדשות. ראיטו נזכר בה וכך גם שאר הצוות והם החליטו להשתמש בה לצורך החקירה בעקבות רצונותיו של לייט. כשראיטו גילה שקיומי תומכת בקירא הוא החליט להשתמש בה וגילה לה שהוא קירא. מאז קיומי הייתה עוד כלי של ראיטו ואפילו השתמשה בדף מהמחברת כדי להרוג את מלו. בדומה למיסה, קיומי חשבה שלייט אוהב אותה אך היא גילתה שזה שקר כאשר ראיטו הרג אותה בהתאבדות בשריפה בעזרת קרע מהמחברת.
* **אייזווה שואיצ'י** - חבר נוסף בצוות החקירה. נשוי עם ילדה בת 12. היה הראשון לחשוד בראיטו כקירא לאחר מותו של L, ואף שיתף פעולה עם ניר במהלך התוכנית תוך כך שהוא מסר לו מידע על התקדמותם ועל פעולותיו של ראיטו. בסוף הסדרה, בחר ביחד עם מאטסודה, מוגי ואישדה, חברי 'חקירת קירא' לשעבר, להמשיך ולרדוף אחרי ראיטו הגוסס.
* **מוגי קאנזו** - חבר נוסף בצוות החקירה. בסוף הסדרה, בחר ביחד עם אייזווה, מאטסודה ואישדה, חברי 'חקירת קירא' לשעבר, להמשיך ולרדוף אחרי ראיטו הגוסס.
* **אישדה קאורי** - חבר נוסף בצוות החקירה. בסוף הסדרה, בחר ביחד עם אייזווה, מאטסודה ואישדה, חברי 'חקירת קירא' לשעבר, להמשיך ולרדוף אחרי ראיטו הגוסס.
* **יוקיטה הירוקאזו** - חבר נוסף בצוות החקירה. בסוף הסדרה, בחר ביחד עם אייזווה, מאטסודה ואישדה, חברי 'חקירת קירא' לשעבר, להמשיך ולרדוף אחרי ראיטו הגוסס.
* **ריוק** - שיניגאמי שמאס בחיים האפורים בעולם השיניגאמי ושהפיל את אחת משתי מחברות המוות שברשותו לכדור-הארץ. בדרך כלל מותר לכל שיניגאמי להחזיק מחברת אחת, אך ריוק הערים על מלך עולם השיניגאמי וקיבל שתיים. ריוק אוהב תפוחים באופן אובססיבי, עובדה שראיטו מנצל לא פעם כדי לסחוט ממנו מידע. ריוק הצהיר כי הוא אינו שייך לשום צד במלחמה בין קירא לבין L: הוא מעדיף לצפות מהצד ולהשתעשע. נוסף על כך, ריוק הזהיר את ראיטו שהוא יהיה זה שירשום את שמו במחברת המוות בבוא העת, והוא אכן רשם וגרם לו להתקף לב.
* **רם** - שיניגאמי נקבה, רצינית ושקטה. העבירה למיסה את מחברת המוות ובניגוד ליחסיהם של ריוק וראיטו, היא אוהבת את מיסה מאוד ומוכנה לעשות עבורה הכל, לאחר שבלית ברירה שהשאיר לה ראיטו, הרגה את L ווטארי ובכך הרגה גם את עצמה.

### דמויות משניות

* **מאט** - לא ידוע אם זה שמו האמיתי. גדל גם הוא בפניימיה יחד עם ניר ומלו. מאט נראה רק לזמן קצר בסדרה כי הוא נראה חשוד ונורה על ידי המשטרה. מאט נראה מעשן והוא אוהב משחקי וידאו.
* **סאצ'יקו יאגאמי** - אימו של לייט.
* **סאיו יאגאמי** - אחותו הקטנה של לייט, אינה חכמה כמו אחיה הגדול. היא נעזרת בו להכנת שיעורי הבית שלה. מעדיפה לבלות את זמנה בצפייה בטלוויזיה. במהלך הסדרה נחטפה על ידי מלו ושוחררה.
* **וואטארי** - איש הקשר של L עם העולם החיצון, מלווה אותו מאז גיל צעיר. אחראי לסיפוק ציוד ומכשירים לצוות החקירה ונאמן מאוד לאדונו. הוא נחשב לאדם עשיר ומפורסם מאוד, ומנהל בית יתומים הקרוי על שמו. נרצח בהמשך הסדרה על ידי רם.
* **ג'לווס** - שיניגאמי. היה מאוהב במיסה אך לאחר שהשתמש במחברת שלו כדי להרוג אדם שניסה להרוג את מיסה, הוא מת והפך לחול. ראם, שנכחה במקום באותו הרגע, לקחה את מחברת המוות שלו ונתנה אותה למיסה, בטענה שמשום שג'לווס השתמש במחברת כדי להציל את חייה, כל תוחלת חייו הנותרים ומחברת המוות שייכים כעת לה.
* **שידו** -שיניגאמי, שמחברתו נלקחה על ידי ריוק שרימה אותו ואת מלך השיניגאמי, הוא נראה כי הוא אוהב שוקולד לאחר שמלו נותן לו לטעום כדי להשתיק אותו, הוא הגיע לכדור הארץ כדי לקחת את המחברת שלו בחזרה, לבסוף הוא מצליח ולוקח את המחברת שלו ולא נראה יותר מאז.

מחברות המוות שבעלילה
--------------------

מחברת מוות
בעת הגיעו של ריוק לאדמת עולם בני האדם, היו שתי מחברות מוות על אדמת בני האדם: אחת המוחזקת אצל ריוק ובבעלותו ואחת בבעלות לייט.
כשנתנה ראם למיסה את מחברתו של ג'לווס, היא הוסיפה לכדור הארץ מחברת אחת. בנוסף, הביאה איתה ראם את מחברתה-שלה.
בסוף הסאגה הראשונה הורגת ראם את וואטארי ואת L, והמחברת נשארת באפרה. לייט לוקח את המחברת והופך להיות בעליה הרשמיים.
מאוחר יותר, בחלק השני של הסדרה, מגיע שידו, שיניגאמי שממנו נלקחה מחברת המוות על ידי ריוק, ולוקח עמו את המחברת חזרה לעולם השיניגאמי. בכך הוא מותיר בעולם בני האדם 3 מחברות בלבד.

המאנגה
------

המאנגה הופצה במגזין השבועי Shonen Jump בין השנים 2003–2006 והסתיימה בכרך 12 (פרק 108). המאנגקה המסתורי/ת של הסדרה, טסוגומי אוהבה, לא הייתה ידועה לציבור ויש חשד כי "טסוגומי אוהבה" זה שם העט של הירושי גאמואו, שעבד בעבר על מאנגות קודומו (לילדים) ועקב המעבר לז'אנר בוגר הוחלט להשתמש בשם עט. את המאנגה אייר טקאשי אובאטה שעבד בין השאר על המאנגה של היקארו נו גו ו-Blue Dragon.
המנגה לא שונה בהרבה מהאנימה, אף על פי שיש הבדלים:

* באנימה האווירה אפלה יותר ומותחת יותר.
* במאנגה ישנם קטעים לא צפויים.
* יוצרי האנימה הוסיפו מספר קטעים שלא היו במנגה המקורית. דוגמה אחת לכך היא המחשבות של הדמויות, שהוספו לאנימה על מנת להפוך את האווירה לאפלה יותר.
* הטירוף הנפשי של לייט חזק יותר באנימה. במאנגה, לייט צפוי פחות וחברותי יותר מאשר באנימה.
* חלקה השני של העלילה, כפי שמופיע במאנגה, מקיף הרבה יותר מזה שמופיע באנימה. חלק זה מכיל סיפור שלם, שאינו קשור כלל לסיפור הרקע של קירא נגד N.
* בסוף האנימה, לייט נפצע משתי יריות של מאטסודה, עמיתו לחקירה. פצעים אלה כמעט ומשתקים אותו כליל. מיקאמי טרו, הרואה בנפילת האדם אותו ראה כאל, לא עומד בכך ושולח יד בנפשו. לייט מנצל את המהומה שקמה ובורח. הוא הולך בשדה הנטוש, תוך שהוא הוזה, ומגיע למבנה עזוב. ריוק, היושב על גג המבנה, מזכיר ללייט את מה שאמר לו בהתחלה: כאשר יגיע זמנו של לייט, יהיה זה ריוק אשר יכתוב, במחברתו-שלו (של ריוק), את שמו של לייט, ושזהו ההסכם בין השינאגמי שהפיל את מחברתו אל עולם בני האדם עם האדם הראשון שהשתמש באותה המחברת. ואכן, רגע לפני סוף הסדרה, כותב ריוק את שמו של לייט, ומזכיר לו כי מי שמשתמש במחברת המוות לא מגיע לא לגן העדן ולא לגיהנום, אלא ל"כלום" Nothingness.   
 בסוף המאנגה, לעומת זאת, יוצא לייט מכלל שליטה ומבקש מריוק להרוג את N ואת כל מי שאיתם בחדר. ריוק אכן מתחיל לכתוב במחברתו, אבל לא את שם הנוכחים אלא את שמו של לייט בלבד. ריוק מזכיר ללייט את מה שאמר לו בהתחלה, ואז מוסיף כי גן העדן והגיהנום כלל אינם קיימים. לייט פשוט נשכב על הקרקע, ומת.
* הפרק האחרון באנימה הוא הפרק בו מת לייט. במנגה, לעומת זאת, ישנו פרק נוסף, המתרחש שנה לאחר מותו של לייט. בפרק זה מתואר עולם, ש"חזר לסורו" לאחר שהשתחרר מאימתו של קירא: אנשים נוסעים בפראות בכבישים, יש גנבים ויש פושעים. מאטסודה וחברו דנים במאורעות שחלפו בשנה האחרונה, מאז מותו של לייט. תוך כדי אנו מבינים ש- N, ניר, ממלא את מקומו של L.   
 בסוף הפרק רואים את עדת המאמינים של קירא הולכים לעבר מקום מסוים, כנראה סוג של מקדש, ואת אחת התומכות מדליקה נר לזכרו.
* האנימה נבנתה עם אווירה אפלה וקודרת. לכן, קטעים רבים המופיעים במנגה שחשפו הומור פנימי של היוצרים, או קטעים שאינם נוגעים במישרין בעלילה המרכזית, אינם מופיעים באנימה. קטעים אחרים נגנזו על מנת לקצר את האנימה. עם זאת, הופיעו חלק מהקטעים הגנוזים בספיישל השני של האנימה.

### כרך 0

כרך 0 הוא כרך שיצא בנוסף למאנגה אשר מספר על אודותיו של נער בן 13 אשר מוצא את מחברת המוות שריוק הפיל וחושב בטעות שהיא מחברת רגילה כיוון שלא למד את משמעות המילה Death (מוות) אך הבין את משמעות המילה Note (מחברת). הוא רושם במחברת על מה שקרה לו במהלך היום שבו חמישה בריונים התנכלו אליו. הוא רשם את שמותיהם, וזמן קצר לאחר כתיבת שמם חמשת הנערים מתו מהתקף לב. משהלך לבית הספר יום למחרת, מורו מכריז כי חמשת התלמידים שלמדו עם הנער בכיתה מתו באופן פתאומי. הנער חוזר לביתו ופוגש את ריוק ונבהל ממנו. ריוק מסביר לו כי המחברת שהוא מצא היא מחברת מוות וכל מי ששמו ייכתב במחברת ימות. ריוק מראה גם לו כלי ייחודי נוסף למחברת - מחק אשר כאשר מוחקים את שמו של מת שנכתב במחברת המת יחזור לחיים אם גופתו לא נשרפה - דבר שלא הוצג ואפילו לא אוזכר במאנגה או באנימה.

האנימה
------

לאחר הצלחת הסרטים וסיום המאנגה, הפיקה חברת Madhouse סדרת אנימה בת 37 פרקים. הפרק הראשון עלה ב-4 באוקטובר בערוץ Nippon Television (מקבוצת Nippon שהפיקו את הסרטים). אף על פי שעת השידור המאוחרת (חצות) זכתה הסדרה לפופולריות רבה ביפן ומחוצה לה (כולל ישראל, ואפילו עלה מחזמר בסינמטק תל אביב על בסיס הסיפור בשם "הטוב, הרע והמחברת"). הוכחה לפופולריות טמונה בעובדה כי עוד לפני תום שידורי הסדרה ביפן, רכשה חברת Viz את זכויות ההפצה בארצות הברית. החברה מתכננת להעלות לאינטרנט ולהוציא ל-DVD גרסאות מתורגמות ומדובבות לאנגלית.
לאנימה 37 פרקים, שתי סאגות ו-10 תתי סאגות. לכל תת-סאגה מרכוז על חלק אחר בעלילה ורובן מתמקדות על אדם מסוים או על תרחיש מסוים בעלילה, הסאגות עצמן מספרות את המכלול שלה בעלילת הסדרה.

כרך 13 ואחרון
-------------

בנוסף לכרך 12 היוצר החליט להוציא כרך נוסף - כרך 13, שכותרתו היא "How To Read". בתוך הכרך לא נמצאים פרקים אלא נותן מספר דברים:
True Name Card -L- (בעברית: קלף השם האמיתי -L-) - עמוד מיוחד שמציין את שמו האמיתי של L, פרטים מיוחדים עליו ומין מדריכון על ציורו של L על ידי יוצר הציור של המנגה Takeshi Obata.
מיני מנגה (One Shot) - מין סיפורון עם הדמויות של המנגה עם קטעים משעשעים לכבוד הכרך האחרון.
ריאיון עם היוצרים - ראיון ארוך עם היוצר העלילתי והמצייר של המנגה.
הדברים האהובים על L - מין עמוד שמציין את החטיפים האהובים על L.

חוקי המחברת הבסיסיים
--------------------

* האדם ששמו יכתב במחברת ימות תוך 40 שניות מכתיבת השם.
* האדם לא יהרג אלא אם הכותב יודע את שמו ופניו של האדם ששמו נכתב, לכן לא יהיה מצב שבו שני אנשים עם אותו השם ייהרגו.
* אם סיבת המוות לא תיכתב, האדם ימות מהתקף לב.
* אם סיבת המוות תיכתב עד 40 שניות לאחר כתיבת השם, ניתן להוסיף פרטים על המוות ב-6 הדקות ו-40 השניות הבאות.
* אם סיבת מותו של האדם תגרום למותם של אנשים אחרים, רק האדם ימות ואך ורק מהתקף לב.
* אם השם נכתב במחברת, לא יהיה ניתן לבטל את מותו של האדם שצוין שמו.

פוסטר הסרט היפני Death Note: The Last Name

סרטי לייב-אקשן
--------------

### ביפן

חברת Nippon Television הפיקה שני סרטי קולנוע מצולמים המבוססים על כותר המאנגה. הסרטים הופץ ביפן על ידי האחים וורנר הפצה אקסקלוסיבית וזכה לפופולריות רבה. כמו כן גרף הסרט מספר פרסים (יחד עם סרט ההמשך) וביניהם בפרס חביב הקהל בפסטיבל הסרטים הבינ"ל של בלגיה. הסרט הראשון יצא לאקרנים ביפן ב-17 ביוני 2006 וחצי שנה לאחר מכן, ב-3 בנובמבר 2006, יצא גם סרט ההמשך Death Note: The Last Name שהצליח יותר מקודמו. ב-2008 יצא סרט ספין אוף אשר נקרא L:Change the world בו כיכבו דמויותיהם של L ומיסה.

### בארצות הברית

ב-2017 יצא סרט הלייב אקשן האמריקאי "Death Note" מבית נטפליקס בו מככב נאט וולף בתור תלמיד התיכון לייט טרנר והאלטר-אגו שלו קירא. את ריוק מדבב וילם דפו. חברתו של לייט, מיה סאטון, מגולמת על ידי מרגרט קוואלי. את הבלש אל מגלם לקית' סטנפילד.

שירים
-----

**פתיחות:**

* "the WORLD" מאת Nightmare [פרקים 1 עד 19]
* "What's up, people?!" מאת Maximum the Hormone [ פרקים 20 עד 37]

**סיומות:**

* "Alumina" מאת Nightmare [פרקים 1 עד 19]
* "Zetsubō Billy" מאת Maximum the Hormone [פרקים 20 עד 36]
* "Coda ~ Death Note" מאת Yoshihisa Hirano [פרק 37]

ספיישל
------

לאחר ש-Madhouse סיימו לשדר את האנימה המצליחה, ב-29 באוגוסט 2007 שידר הערוץ שמשדר את האנימה ספיישל מיוחד שנותן את נקודת המבט של ריוק על הקרב של לייט נגד L ומספר קטעים נוספים שלא שודר באנימה. בנוסף לכך כל הדיאלוגים הוקלטו מחדש, הכל צויר מחדש ושינו את הרכב הפסקול.

חרם בסין
--------

עקב מקרים שקרו בסין בהם תלמידים הכינו עותקים של המחברת בהם רשמו את שמות חבריהם, אסרה ממשלת סין על הפצת המאנגה של מחברת המוות והחרימה אלפי עותקים שלה בפשיטות שהתבצעו מספר פעמים במהלך 2006 ו-2007.

חיקויים ומקרי פשיעה
-------------------

* ב-28 בספטמבר 2007, אירע מקרה בבלגיה ובו נמצאו שני כתבים האומרים "אני קירא" (ביפנית: 私はキラです) ליד חלקי גופה לא מזוהה. המקרה נפתר ושלושה אשמים נשפטו בשנת 2013, אשר שניים מהם נשפטו לתקופה של כ-20 שנה ואחד מהם לתקופה של כ-23 שנה.
* בוגר אקדמיה בריצ'מונד, וירג'יניה הושעה לאחר שנמצא אצלו חיקוי של מחברת המוות ובה שמות של חבריו לספסל הלימודים .
* בשנת 2008, שני שוטרים מצאו בדרום קרולינה מחברות מוות אצל תלמידים מחטיבת הביניים. התלמידים הושעו מבית הספר מיד.
* באלבמה נעצרו שני תלמידים מכיתה ו' שנמצאו אצלם מחברות מוות ובהן שמות של מורים וחברים לספסל הלימודים. שני הילדים הושעו מבית ספרם.
* בשנת 2005–2007 נאסרה בסין מכירה המונית של מנגת "מחברת המוות" לאחר שנמצאו אצל תלמידים מחברות מוות ובהן שמות של חבריהם ללימודים.

מילון מושגים
------------

* **שיניגאמי** (死神) - מורכב מהסימניות "死", מוות, ו"神", קאמי (אל בדת השינטו).
* **עין השיניגאמי** - שם העסקה שבעלי מחברת המוות יכולים לבצע עם השיניגאמי. בתמורה למחצית החיים הנותרים שלו, יכול בן האדם לקבל את הכוח לראות את שמות כל האנשים ותוחלת חייהם רק ממבט בפניהם, מלבד תוחלת חייהם של בעלי מחברות מוות אחרות. בעת השימוש בעיני השינאגמי, עיניי המשתמש הופכות לאדומות.

קישורים חיצוניים
----------------

ויקישיתוף מדיה וקבצים בנושא **מחברת המוות** בוויקישיתוף
* 

* אתר האינטרנט הרשמי של מחברת המוות (ביפנית)

הערות שוליים
------------

1. ↑  האם העולם מוכן למחברת המוות האמריקאית של האחים וורנר? io9 **(אנגלית)**
2. ↑  הסרט האמריקאי, באתר Death Note
3. ↑  Celstraffen van 20 en 23 jaar in zaak van manga-moord - HLN.be

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4848881
* VIAF: 175669764
* WorldCat (עם VIAF): 175669764

 |